Warren Buffett (2005)
**Warren Edward Buffett** (sündinud 30. augustil 1930 Omahas) on Ameerika Ühendriikide investor, ettevõtja ja filantroop. 

Ta on valdusettevõtte Berkshire Hathaway tegevjuht ja üks maailma rikkamaid inimesi. Teda peetakse üheks ajaloo edukaimaks investoriks.

Elulugu
-------

Warren Buffett sündis Ameerika Ühendriikide kongresmeni Howard Homer Buffetti ja Leila Stahli pojana. Ta ostis aktsiaid esimest korda 11-aastaselt. Ta õppis Whartoni ärikoolis Pennsylvanias, lõpetas Nebraska ülikooli ning seejärel sai magistrikraadi Columbia ülikooli ärikoolis. Ta on õppinud ka New Yorgi finantsinstituudis. Ta töötas oma õpetaja ja kumiiri Benjamin Grahami ettevõttes, seejärel siirdus tagasi kodulinna Omahasse ning alustas omal käel mastaapset äritegevust, algul usaldusühingute juhina, hiljem Berkshire Hathaway tegevjuhina.[*viide?*]

Forbesi andmetel oli Buffett 2008. aasta kevadise seisuga maailma rikkaim inimene varandusega üle 60 miljardi USA dollari. 2006. aastal oli ta ajakirja Forbes andmetel Bill Gatesi järel maailma rikkuselt teine inimene (varandus vastavalt 666,4 ja 618,8 miljardit Eesti krooni) ning 2004. aastal samuti (varandus vastavalt 543 ja 513 miljardit krooni). Buffetti aastane sissetulek on alates 1993. aastast olnud vähemalt 100 000 dollarit. 2022. aasta oktoobri seisuga oli tema vara väärtus 94,2 miljardit dollarit, millega ta on rikkuselt maailma kuues inimene.

Financial Timesi ja PricewaterhouseCoopersi maailma kõige hinnatumate juhtide edetabelis oli Buffett 2003. aastal 2. ja 2004. aastal 4. kohale.

Poliitilised vaated
-------------------

Buffett on paljudele poliitikutele ja kampaaniatele raha annetanud. Näiteks toetas ta Arnold Schwarzeneggerit 2003. aasta valimiskampaanias.[*viide?*]

2008. aasta presidendivalimiste ajal toetas Buffett Barack Obamat ning väitis, et tema ja Obama vastaskandidaadi John McCaini vaated sotsiaalsele õiglusele on nii erinevad, et McCain peab läbi tegema lobotoomia, enne kui Buffett teda toetama asub. Presidendikampaanias nimetasid nii Obama kui ka McCain 10. oktoobril teleesinemises Buffettit kandidaadina riigisekretäri kohale. Novembris mainis Obama Buffettit võimaliku majandusnõunikuna.[*viide?*]

Isiklikku
---------

1952. aastal abiellus Buffett Susan Thompsoniga. Neil on tütar Susie ning pojad Howard ja Peter. Abikaasad asusid 1977. aastal lahku elama, kuid ei lahutanud abielu. Susan suri juulis 2004. 2006. aastal abiellus Buffett oma sünnipäeval 60-aastase lätlanna Astrid Menksiga, kellega ta elas koos juba 1979. aastast.[*viide?*]

2007. aastal avaldati Buffetti DNA kümneleheküljeline analüüs, mille kohaselt Buffetti mtDNA-liinis (emaemaema jne) esivanemad võivad olla pärit Ibeeriast või Eestist. Praegu teadaolev kaugeim esiema oli Susan Ann Barber (neiuna Watson), kes elas juba 1880. aastail Ameerika Ühendriikides Nebraskas.

Viited
------

1. ↑  Berkshire Hathaway Inc. (BRK-A) Yahoo Finance (inglise keeles).
2. ↑  The Greatest Investors: Warren Buffett Investopedia (inglise keeles).
3. ↑  "Investor Toomas: usun endiselt oma iidolisse" Äripäev, 27. veebruar 2017.
4. ↑  Tõnis Oja (28. aprill 2019). "Legendaarne investor Warren Buffett: mul on toredam olla kui ükskõik millisel 88-aastasel inimesel maailmas". *Postimees*. Postimees Grupp. Originaali arhiivikoopia seisuga 28. aprill 2019..
5. ↑  #1 Warren Buffett Forbes (inglise keeles).
6. ↑  "Kes? Mis? Kus?" 2008, lk. 305.
7. ↑  "Kes? Mis? Kus?" 2006, lk. 312.
8. ↑  "US companies reveal pay gap between bosses and workers". *Financial Times* (inglise keeles). The Financial Times Ltd. Originaali arhiivikoopia seisuga 16. aprill 2019.`{{netiviide}}`: CS1 hooldus: tundmatu keel (link).
9. ↑  Warren Buffett Bloombergi miljardäride registris Vaadatud 09.10.2022.
10. ↑  "Kes? Mis? Kus?" 2006, lk. 304.
11. ↑  The Buffett mystery
12. ↑  "Geni.com". 21.04.2021.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Warren Buffett** |

* Ülevaade Warren Buffettist TarkInvestori veebilehel